Buddha ja tema lähikondlaste organisatoorne tarkus avaldub ka selles, et sangha ei ole erinevalt suuremast hulgast kristlikest kirikutest jäik organisatsioon, kus on selge, kas sa oled tema liige või ei. Upasaka - sangha ilmikliikme ja lihtsalt buddhismi pooldava, sellele sümpatiseeriva inimese vahele aga on raske piiri tõmmata. On selgelt määratud, kes on Buddha munk, kuid ei ole määratud, kes on buddhist. Prantsuse sinoloog Jacques Gernet kasutab ühe XVII sajandi hiina haritlase kohta väljendit  ´Intellectuel bouddhisant´ - buddhismimeelne intellektuaal. Selliseid haritlasi on buddhistid enamasti aktsepteerinud, ootamata neilt enda täpset määratlemist. See lubab buddhistidel ära kasutada kõigi neisse positiivselt suhtuvate inimeste võimeid ja head tahet.